廬山三峽石橋行
作者：郭祥正
朝代：宋

paragraphs: 銀河源源天上流，新秋織女望牽牛。
洪波欲渡渡不得，叱鵲爲橋誠拙謀。
胡不見廬山三峽水，此源亦接明河底。
擘崖裂嶂何其雄，崩雷泄雲勢披靡。
飛鳥難過虎豹愁，四時白雪吹不收。
燭龍此地無行跡，六月游子披貂裘。
誰將巨斧鑿大石，突兀長橋跨蒼壁。
行車走馬安如山，下視龍門任淙激。
寄言牛女勿相疑，地下神工尤更奇。
喚取河邊作橋棟，一年不必一佳期。